משה לוי (מוזיקאי)

משה לוי (נולד ב-20 בדצמבר 1958) הוא נגן קלידים, מעבד ומפיק מוזיקלי ישראלי. מאז סוף שנות ה-70 לוי הוא אחד המוזיקאים הפעילים ביותר בישראל, ועד היום השתתף בהפקתם של עשרות אלבומים. בעיקר מוכר שיתוף פעולתו עם הזמר שלום חנוך, שלוי הפיק את כל אלבומיו מאז 1983.

ביוגרפיה 
לוי נולד בירושלים וגדל בחולון. בצה"ל שירת בתזמורת חיל האוויר, שבה ניגן באורגן. האלבום הראשון שבו ניגן לוי היה "מחזור א' תשל"ז" של גרי אקשטיין שיצא בדצמבר 1977. פרסומו הגדול הראשון הגיע כעבור שנה, כשניגן באלבומו של שלמה ארצי "גבר הולך לאיבוד". לוי בלט באלבום בעיקר בנגינת הפסנתר בפתיחת השיר "גבר הולך לאיבוד". שיתוף הפעולה של לוי עם ארצי המשיך גם ב-1979, באלבומו של שלמה ארצי "דרכים", שבו השתתף לוי לראשונה כפסנתרן וגם באלבום "חצות" שאותו גם הפיק מוזיקלית.

ב-1979 עבר לוי להתגורר בארצות הברית, שם למד מוזיקה במכללת ברקלי למוזיקה שבבוסטון. ב-1981 הוזמן לוי לנגן באורגן האמונד באלבומו של שלום חנוך "חתונה לבנה". לוי הצטרף לסיבוב ההופעות שליווה את האלבום, ואת אלבומו הבא של חנוך, "על פני האדמה" שיצא ב-1983, הפיק מוזיקלית. מאז הפיק לוי את כל אלבומיו של חנוך, וכן הפיק יחד עם חנוך את אלבומה של דפנה ארמוני מ-1986. לוי הוא גם הקלידן הקבוע בהופעותיו של חנוך, ובתחילת העשור הראשון של המאה ה-21 העלה יחד איתו מופע משותף בשם "יציאה". המופע תועד על גבי אלבום כפול שיצא ב-2004, שבו קיבל לוי קרדיט לצד חנוך על העטיפה. אלבום נוסף שתיעד את המופע, "יציאה 2", יצא בשנת 2012.

ב-1984 הצטרף לוי ללהקת "סרט", שבה ניגן בקלידים. באותה שנה הפיק מוזיקלית יחד עם יזהר אשדות את אלבומו של בעז שרעבי "אצלי הכל בסדר". בהמשך שנות השמונים, במקביל לשיתוף הפעולה עם שלום חנוך, השתתף לוי בהפקתם של מספר אלבומים של אמנים נוספים, ובהם "דרישת שלום" של ירדנה ארזי ב-1986, "דרך ארץ" של גידי גוב ואלבום הבכורה של סי היימן, שיצאו ב-1987.

ב-1988 עיבד והפיק מוזיקלית את אלבומה הרביעי של אסתר שמיר "דו קיום באהבה".

בתחילת שנות התשעים הצביע על אביב גפן בן ה-17 כמוזיקאי יוצא-דופן והפיק את אלבום הבכורה של גפן, "זה רק אור הירח" שיצא ב-1992. מאוחר יותר הפיק לוי את רוב אלבומיו של גפן שיצאו בשנות התשעים. שיתופי פעולה בולטים נוספים של לוי באותה תקופה היו עם מאיר בנאי, באלבומיו "הצבעים משתנים", "וביניהם" ו"לב סדוק", ועם ריטה, באלבומיה "אהבה גדולה" ו"תפתח חלון".

במאה ה-21, במקביל לשיתוף הפעולה המתמשך עם שלום חנוך, הפיק לוי מספר אלבומים נוספים, בין היתר את ארבעת האלבומים הראשונים של הזמר אריק ברמן, ובכללם האלבום המרובע: "גבר, אישה והווילדרנס", אשר הפקתו התפרשה על פני תשעה חודשים וארבעה אולפנים בארצות הברית במקביל למסע שערך שם ברמן. אלבומים נוספים שהפיק במאה ה-21 כוללים את "יום רודף יום" של שמוליק קראוס, "חבק אותי לאט" של גלי עטרי ו"מחפש חבר קרוב" של שמעון בוסקילה.

לוי הלחין גם מספר מועט של שירים, ובהם "ערב בא נלך לרקוד" ו"דרך ארץ" שהלחין לגידי גוב, "שיר הבלבול" שהלחין לדורי בן זאב ו"שיר לשירה" שהלחין ליעל לוי.

חיים אישיים
לוי גרוש ולו שלושה ילדים בוגרים, וכן ילדה מבת זוגו הנוכחית, ענבל מן.

דיסקוגרפיה 
רשימה חלקית של אלבומים שבהם השתתף לוי בהפקה המוזיקלית:

קישורים חיצוניים 

 
 	
 "אני לא יוצר את התשבץ, אני ממלא אותו" – ריאיון עם משה לוי, 25 במאי 2004
 יואב קוטנר, ריאיון עם משה לוי, באתר "קוטנר רוק.נט", 8 במרץ 2012
 

מעבדים מוזיקליים ישראלים
מפיקים מוזיקליים ישראלים
קלידנים ישראלים
פסנתרנים ישראלים
נגני תזמורת חיל האוויר
בוגרי תיכון קוגל
בוגרי מכללת ברקלי למוזיקה
אקורדיוניסטים ישראלים
ישראלים שנולדו ב-1958